《和夏学可霞城高韵》
元代·曹文晦

霞城高，霞城高。城头看霞紫气薄，城下放火红燄交。

黄烟腾腾眯人目，炎风烈烈吹鬓毛。台民急起霞城避，回首闾阎化荒址。

一旦空悲赤壁风，六丁难挽天河水。霞城高，登不休，四望岂独悲吾州。

千岩万壑尽荆棘，置身惟有昆仑丘。物理有穷穷则变，天定胜人人不怨。

舂陵三策无路陈，安得时平话《封禅》。

作者简介：元台州天台人，字伯辉，号新山道人。曹文炳弟。颖悟多识，雅尚萧散。不应征聘。有《新山稿》。